Na temelju čl. 7. Zakona o osnivanju Sveučilišta u Zadru (NN 83/02), čl. 57. Zakona o znanstvenoj djelatnosti i visokom obrazovanju (NN 123/03, 198/03, 105/04, 174/04, 2/07. – Odluka USRH 46/07, 45/09, 63/11, 94/13, 139/13, 101/14 – Odluka i Rješenje USRH i 131/17), čl. 39. Statuta Sveučilišta u Zadru (pročišćeni tekst, prosinac 2019.), rektorica Sveučilišta u Zadru dana 1. veljače 2022. donosi

**PRAVILNIK**

**O DODJELI REKTOROVE NAGRADE STUDENTIMA SVEUČILIŠTA U ZADRU**

OPĆE ODREDBE

**Članak 1.**

(1) Ovim se Pravilnikom propisuju kriteriji i način dodjele Rektorove nagrade redovitim studentima preddiplomskih, diplomskih, i integriranih preddiplomskih i diplomskih sveučilišnih i stručnih studija Sveučilišta u Zadru (u daljnjem tekstu: Sveučilište).

(2) Rektorova nagrada dodjeljuje se studentima radi promicanja izvrsnosti i poticanja zalaganja na svim područjima studentskih aktivnosti, odnosno u akademskom uspjehu, u znanstvenom radu i u razvoju Sveučilišne zajednice.

**Članak 2.**

(1) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

**Članak 3.**

**REKTOROVA NAGRADA**

(1) Rektorova nagrada se dodjeljuje studentima na razini Sveučilišta.

(2) Rektorova nagrada se dodjeljuje u obliku povelje. Nagrada može imati i financijski dodatak.

(3) Broj nagrada kao i sadržaj i oblik povelje, te mogući financijski dodatak utvrđuje svake godine rektor Sveučilišta.

**Članak 4.**

(1) Rektorova nagrada za izvrsnost tijekom preddiplomskog studija dodjeljuje se studentima završne godine svih preddiplomskih sveučilišnih i stručnih studija koje izvodi Sveučilište, prema kriterijima i uvjetima iz čl. 5. ovog Pravilnika.

(2) Rektorova nagrada za izvrsnost tijekom diplomskog studija i integriranog preddiplomskog i diplomskog studija dodjeljuje se studentima završne godine svih diplomskih sveučilišnih, stručnih i integriranih preddiplomskih i diplomskih studija koje izvodi Sveučilište prema kriterijima i uvjetima iz čl. 6. ovog Pravilnika.

(3) Rektorovom nagradom se nagrađuje i jedan student s preddiplomskog studija i jedan student s diplomskog i integriranog preddiplomskog i diplomskog studija za postignute iznimne uspjehe u sportskim aktivnostima (osvojeno prvo mjesto na državnim sportskim natjecanjima i dr.).

(4) Rektor može na vlastitu inicijativu nagraditi studenta pojedinca ili skupinu studenata za iznimne uspjehe u različitim aktivnostima u akademskoj i široj zajednici.

**Članak 5.**

(1) Uvjeti za dodjelu Rektorove nagrade tijekom preddiplomskog studija su:

- da je student redovito upisan u završnu godinu studija,

- da je student u tijekom studija ostvario težinski prosjek ocjena ne manji od 4,0 ili da je među 10% najboljih studenata na svojoj godini,

- da student tijekom studiranja nije ponavljao godinu,

- da studentu tijekom studiranja nije izrečena stegovna mjera.

(2) Studentima će se osim uspjeha na studiju vrednovati i posebna postignuća prema bodovnim kriterijima kako slijedi:

- sudjelovanje u organizaciji znanstvenih/umjetničkih ili stručnih skupova-2 boda

- izlaganje na znanstvenom/umjetničkom ili stručnom skupu- samostalan rad/prvi autor 2 boda, rad u koautorstvu 1 bod

- objavljen znanstveni/umjetnički - samostalan rad/prvi autor 4 boda, rad u koautorstvu 2 boda,

- objavljen stručni rad - samostalan rad/prvi autor 2 boda, rad u koautorstvu 1 bod,

-sudjelovanje u organizaciji i realizaciji radionica, predavanja, tribina - izniman samostalan angažman u grupi 2 boda, kratak/jednostavan angažman samostalni ili u grupi 1 bod,

- sudjelovanje u uspješno provedenom studentskom projektu – voditelj projekta 2 boda, sudionik projekta 1 boda,

- pohađanje ljetne škole – 1 bod,

- volontiranje u duljem razdoblju - do dva mjeseca 1 bod, do šest mjeseci 2 boda, dulje od šest mjeseci 3 boda,

- popularizacija studijskog programa i Sveučilišta – 4 boda.

(3) ) Ako više studenata ima isti broj bodova, nagrada se dodjeljuje studentu koji je imao bolji težinski prosjek ocjena tijekom studija.

**Članak 6.**

(1) Uvjeti za Rektorovu nagradu tijekom diplomskog studija i integriranog preddiplomskog i diplomskog studija su:

- da je student redovito upisan u završnu godinu studija,

- da je student u prethodnoj godini studija ostvario težinski prosjek ocjena ne manji od 4,0 ili da je među 10% najboljih studenata na svojoj godini,

- da student tijekom studiranja na diplomskoj razini nije ponavljao godinu,

- da studentu tijekom studiranja nije izrečena stegovna mjera.

(2) Studentu će se osim uspjeha na studiju vrednovati i posebna postignuća prema bodovnim kriterijima kako slijedi:

- sudjelovanje u organizaciji znanstvenih/umjetničkih stručnih skupova 2 boda

- izlaganje na znanstvenom/umjetničkom ili stručnom skupu- samostalan rad/prvi autor 2 boda, rad u koautorstvu 1 bod.

- objavljen znanstveni/umjetnički rad- samostalan rad/prvi autor 4 boda, rad u koautorstvu 2 boda,

- objavljen stručni rad- samostalan rad/prvi autor 2 boda, rad u koautorstvu 1 bod,

-sudjelovanje u organizaciji i realizaciji radionica, predavanja, tribina - izniman samostalan angažman u grupi 2 boda, kratak/jednostavan angažman samostalni ili u grupi 1 bod.

- sudjelovanje u uspješno provedenom studentskom projektu – voditelj projekta 2 boda, sudionik projekta 1 bod,

- pohađanje ljetne škole 1 bod.

- volontiranje u duljem razdoblju- do dva mjeseca 1 bod, do šest mjeseci 2 boda, dulje od šest mjeseci 3 boda,

- popularizacija studijskog programa i Sveučilišta -4 boda.

(3) Ako više studenata ima isti broj bodova, nagrada se dodjeljuje studentu koji je imao bolji težinski prosjek ocjena u prethodnoj akademskoj godini.

**Članak 7.**

(1) Za kategorije studenata navedene u čl. 4. st. 3. i 4. uvjeti za dodjelu Rektorove nagrade su:

* da je student upisan na Sveučilište u Zadru,
* da studentu tijekom studiranja nije izrečena stegovna mjera.

**Članak 8.**

(1) Natječaj za dodjelu Rektorove nagrade raspisuje Odlukom rektor Sveučilišta, a natječaj se raspisuje do kraja zimskog semestra akademske godine u tijeku.

(2) Natječaj se objavljuje na oglasnim pločama Sveučilišta te na mrežnoj stranici Sveučilišta.

(3) Studenti se na natječaj za Rektorovu nagradu prijavljuju sami.

**Članak 9.**

(1) Prijave se podnose Povjerenstvu za dodjelu Rektorove nagrade koje imenuje rektor.

(2) Povjerenstvo za dodjelu Rektorove nagrade sastoji se od tri člana i to:

 - Prorektora za studije i studente, predsjednik

 - Predsjednika Povjerenstva za unaprjeđivanje kvalitete (PUK), član

 - Predsjednika Studentskog zbora, član.

**Članak 10.**

(1) Odluku o Rektorovoj nagradi donosi rektor na prijedlog Povjerenstva za dodjelu Rektorove nagrade.

**Članak 11.**

(1) Rektorova nagrada se uručuje studentima na svečanoj sjednici Senata u povodu obilježavanja Dana Sveučilišta.

(2) Podatak o dobivenoj nagradi upisuje se u dopunsku ispravu o studiju.

**Članak 12.**

(1) Ovaj Pravilnik stupa na snagu danom donošenja.

KLASA: 012-01/21-02/05

URBROJ: 2198-1-79-01-21-01

Rektorica

Prof. dr. sc. Dijana Vican